gl gl gl gl fr gl gl fr gl gl en gl gl gl gl gl gl gl fi gl gl pt gl en gl es sv ca es pt br fr gl pt gl lt gl ca en eu en it gl gl gl it en gl gl gl es gl gl fr gl gl gl gl gl gl gl gl gl gl gl gl de en sv fr de de it gl gl gl gl gl gl es gl gl ca gl gl gl gl gl gl gl gl pt gl pt en ca gl gl pt
Vieiros: Galiza Hoxe - PP e PSdeG amparan o plus de altos cargos
Domingo, 25 de setembro de 2022
A Iniciativa Lexislativa Popular promovida pola CIG para a supresión desta bonificación só é apoiada polo grupo do BNG.
Tags: ILP plus de altos cargos
A reiterada invocación do "suposto principio de austeridade" ao que o Goberno e o grupo parlamentario do PP acostuman a referirse nos últimos tempos foi un dos argumentos expostos por Suso Seixo, secretario xeral da CIG, na súa intervención este mércores na Cámara en favor da Iniciativa Lexislativa Popular que solicitaba a derrogación do plus dos altos cargos. Recordou Suso Seixo a erosión recentemente asinada nos orzamentos da Xunta para o ano que vén de diversas contías nas áreas de Sanidade ou Educación e mesmo a conxelación salarial para os empregados públicos, contrapoñendo ese escenario co da teima do Goberno en manter esta polémica bonificación.
Por outro lado, na súa comparecencia no Parlamento en representación da formación sindical que promoveu a recollida de sinaturas para a celebración deste debate, recordou o voceiro da CIG a "profunda fenda" que este burato lexislativo deixa entre o funcionariado de carreira e o resto dos cidadáns que, non sendo funcionarios públicos, desempeñaron ou van desempeñar nalgún momento das súas vidas cargos de representación política. Censurou así a introdución dun nivel retributivo "supremo" que só poden alcanzar os funcionarios que desempeñaron altos cargos de designación política e nunca os funcionarios que seguen unha carreira ordinaria, "por exemplar e brillante que esta sexa".
O BNG convida a corrixir o erro, PPdeG e PSdeG pechan filas
Portavoz este mércores do grupo parlamentario do BNG, o ex conselleiro Alfredo Suárez Canal pediu aproveitar a ILP para "corrixir" o que cualificou de "erro". Dese xeito, insistiu Suárez Canal en que se axudaría a "restabelecer o descrédito da actividade política" e gañar en "credibilidade". Ao tempo, recordou, que a administración aforraría recursos para outros ámbitos.
Da parte do PSdeG, o deputado Xosé Manuel Lage Tuñas opinou que a reforma da lei da función pública acometida na anterior lexislatura foi, desde un punto de vista global, un paso "importante" na modernización e profesionalización da administración. "Se estamos dispostos a dar o debate, hai que falar de cal é o modelo de función pública que queremos", afirmou, rexeitando a reforma concreta reivindicada pola ILP e pedindo abandonar o que definiu de "senda da demagoxia" ao respecto dos salarios dos altos cargos. Tamén contra a ILP se pronunciou o voceiro do PpdeG, Antonio Rodríguez Miranda, quen cualificou de "cínica" a posición do Bloque, acusando a esta formación de "rexeitar o plus antes de estar no Goberno, aprobalo no Goberno e agora que están na oposición volver estar en contra". Argumentou ademais Miranda que esta bonificación foi regulamentada noutras comunidades autónomas.
O secretario xeral da CIG, Suso Seixo, formación sindical promotora desta Iniciativa Lexislativa Popular (ILP), será o encargado este mércores de defender a argumentación a prol da cal asinaron arredor de 20 mil cidadáns. Malia o previo anuncio dos grupos parlamentarios de PPdeG e PSdeG de que votarán en contra da ILP, a Cámara será escenario dun interesante debate. O plus de altos cargos aprobouse en xullo de 2007 co apoio de todos os parlamentarios. Porén, o BNG recoñeceu poucos días despois que fora un erro sacar adiante a iniciativa,
Desde o grupo socialista aclaraban xa hai unha semana a súa posición contraria á ILP. "Nós dixemos que nos manifestabamos a favor de que se levase ao pleno", sinalaba o voceiro do grupo socialista, Xaquín Fernández Leiceaga. "Pero unha vez que vaia ao pleno, votaremos en contra porque non cremos que se deba reformar, xa que é unha lei aprobada por todos os grupos", argumentou Fernández Leiceaga. Mentres, desde o PPdeG, aínda que inicialmente xogaban a manter a incerteza sobre a cuestión, confirmaban posteriormente a posición contraria á ILP, de forma que os reiterados chamamentos á aplicación de políticas de austeridade non se aplicarán neste caso para a supresión do plus para os altos cargos.
Gasto "inadmisíbel" e quebranto dos principios de igualdade
A posición que o representante da CIG exporá este mércores no Parlamento demanda de PP e PSOE a reconsideración do seu voto contra a derrogación deste plus. "Do contrario estarán avalando non xa un gasto inadmisíbel cando se recortan os orzamentos en capítulos básicos para garantir uns servizos públicos de calidade, senón mesmo unha política discriminatoria e que atenta contra o dereito fundamental a participar en condicións de igualdade aos cidadáns e cidadás na vida pública", advirten.
De xeito concreto, a CIG analiza que a norma quebranta os principios de igualdade e de meérito e capacidade, recollidos nos artigos 14 e 103 da Constitución. Entenden desde a formación sindical que se introducen así elementos de discriminación entre funcionarios que desempeñan tarefas idénticas "e perciben retribucións dispares por razón de circunstancias xa pasadas e polas que foron compensados no seu momento cunha maior retribución". Especificamente, o aumento retributivo "asimílase ao nivel de director xeral, o que supón rebordar o límite dos trinta niveis legais que integran a careira administrativa". "Isto supón introducir un nivel retributivo supremo que só poden alcanzar os funcionarios que desempeñaron altos cargos (de designación política) e nunca os funcionarios que seguen unha carreira ordinaria, por exemplar e brillante que esta sexa", subliñan.
Encarna Otero: "Perderon unha boa ocasión de dar un exemplo democrático"
É preciso que te rexistres para poder participar en Vieiros. Desde a páxina de entrada podes crear o teu Vieiros.
Se xa tes o teu nome en Vieiros, podes acceder dende aquí:
Malia que a CIG entregou a ILP en xuño de 2008, o debate foi freado até as portas de 2010
Blanco reitera que o TAV chegará a Galiza en 2015 pero cancela obras nas estradas Edición xeral
Fomento culpa a Xunta do atraso na ampliación de Alvedro Edición xeral
Despois de suprimir as oficinas comarcais, Igualdade prioriza as subvencións a concellos Edición xeral
Opinión, Columnas, Galerías, Últimas, Escáneres, Anteriores, FAQ, Buscador
Máis Alá, Fwwwrando, Galego.org, GZ-Deportiva, Canal Verde, Lusofonía, Irimia, Cartafol, Murguía
Chat, Foros, Chatrevistas, Postais, Conversas, Open Vieiros
Barcelona, Bos Aires, Euskadi, Venezuela, Irlanda
Día das Letras, Creación, Informativos, Dossiers, XGN07, 1 de abril
RSS | Que é Vieiros? | Que é o RSS? | Creative Commons | Publicidade | Director | O equipo | Contacto